CELEX: 32013R0638
Language: et
Date: 2013-07-02 00:00:00
Title: Komisjoni määrus (EL) nr 638/2013, 2. juuli 2013 , millega lõpetatakse uurimine, mis käsitleb võimalikku kõrvalehoidmist teatava Hiina Rahvavabariigist pärit alumiiniumfooliumi impordi suhtes nõukogu määrusega (EÜ) nr 925/2009 kehtestatud dumpinguvastastest meetmetest, seoses asjaoluga, et imporditakse Hiina Rahvavabariigist pärit lõõmutamata ja üle 650 mm laiustes rullides alumiiniumfooliumi

3.7.2013   
            
            
               ET
            
            
               Euroopa Liidu Teataja
            
            
               L 184/1
            
         KOMISJONI MÄÄRUS (EL) nr 638/2013,
   2. juuli 2013,
   millega lõpetatakse uurimine, mis käsitleb võimalikku kõrvalehoidmist teatava Hiina Rahvavabariigist pärit alumiiniumfooliumi impordi suhtes nõukogu määrusega (EÜ) nr 925/2009 kehtestatud dumpinguvastastest meetmetest, seoses asjaoluga, et imporditakse Hiina Rahvavabariigist pärit lõõmutamata ja üle 650 mm laiustes rullides alumiiniumfooliumi
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artikli 9 lõiget 2 ja artikli 13 lõiget 3,
   olles konsulteerinud nõuandekomiteega
   ning arvestades järgmist:
   1.   MENETLUS
   
   
               (1)
            
            
               Määrusega (EÜ) nr 925/2009 (2) kehtestas nõukogu lõpliku dumpinguvastase tollimaksu muu hulgas Hiina Rahvavabariigist (HRV) pärit alumiiniumfooliumile (edaspidi „kehtivad meetmed”).
            
         
               (2)
            
            
               24. septembril 2012 sai Euroopa Komisjon (edaspidi „komisjon”) algmääruse artikli 13 lõike 3 ja artikli 14 lõike 5 kohase taotluse uurida võimalikku kõrvalehoidmist kehtivatest meetmetest ning nõuda järgmise toote impordi registreerimist: Hiina Rahvavabariigist pärit alumiiniumfoolium paksusega vähemalt 0,008 mm, kuid mitte üle 0,018 mm, aluskihita, pärast valtsimist muul viisil töötlemata, üle 650 mm laiustes ja üle 10 kg kaaluvates rullides, mis on praegu klassifitseeritud CN-koodi ex 7607 11 19 (TARICi koodi 7607111920) all (edaspidi „uurimisalune toode”).
            
         
               (3)
            
            
               Taotluse esitasid neli liidu alumiiniumfooliumi tootjat – Symetal S.A, Eurofoil Luxembourg S.A., Alcomet ja Hydro Aluminium Rolled Products GmbH.
            
         
               (4)
            
            
               Taotlus sisaldas esmapilgul usutavaid tõendeid selle kohta, et kehtivatest meetmetest hoitakse kõrvale nii, et imporditakse uurimisalust toodet, mis seejärel muudetakse kuni 650 mm laiusteks alumiiniumfooliumi rullideks, mis on kehtivate meetmetega hõlmatud toode.
            
         
               (5)
            
            
               Vastavalt algmääruse artikli 13 punktile 3 ja artikli 14 punktile 5 algatas komisjon pärast nõuandekomiteega konsulteerimist määrusega (EL) nr 973/2012 (3) uurimise ja nõudis tolliasututelt uurimisaluse toote impordi registreerimist.
            
         
               (6)
            
            
               Küsimustikud saadeti üheksale HRV eksportivale tootjale ja HRV ametiasutustele. Ükski eksportiv tootja ega ametiasutus ei andnud endast märku ega esitanud küsimustikule vastuseid. Küsimustikud saadeti ka 16 liidu importijale. Ainult üks importija andis endast märku, kuid ei esitanud vastuseid küsimustikule.
            
         2.   TAOTLUSE TAGASIVÕTMINE JA UURIMISE LÕPETAMINE
   
   
               (7)
            
            
               Neli liidu tootjat võtsid oma taotluse uurida võimalikku kehtivatest meetmetest kõrvalehoidmist ametlikult tagasi 3. ja 4. aprillil 2013 komisjonile saadetud kirjadega.
            
         
               (8)
            
            
               Algmääruse artikli 9 lõike 1 ja artikli 13 lõike 3 kohaselt võib uurimismenetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
            
         
               (9)
            
            
               Komisjon otsustas käesoleva uurimismenetluse lõpetada, sest uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Huvitatud isikuid teavitati nõuetekohaselt ja neile anti võimalus esitada märkusi. Komisjonile ei saabunud ühtegi märkust selle kohta, et menetluse lõpetamine oleks vastuolus liidu huvidega.
            
         
               (10)
            
            
               Seega jõudis komisjon otsusele, et lõpetatakse uurimine, mis käsitleb võimalikku kõrvalehoidmist teatava Hiina Rahvavabariigist pärit alumiiniumfooliumi impordi suhtes kehtestatud dumpinguvastastest meetmetest, seoses asjaoluga, et imporditakse Hiina Rahvavabariigist pärit lõõmutamata ja üle 650 mm laiustes rullides alumiiniumfooliumi.
            
         
               (11)
            
            
               Uurimisaluse toote impordi registreerimine vastavalt määrusele (EL) nr 973/2012 lõpetatakse ja määrus (EL) nr 973/2012 tunnistatakse kehtetuks,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lõpetatakse määrusega (EL) nr 973/2012 algatatud uurimine, mis käsitleb võimalikku kõrvalehoidmist määrusega (EÜ) nr 925/2009 kehtestatud dumpinguvastastest meetmetest, kui imporditakse Hiina Rahvavabariigist pärit alumiiniumfooliumi paksusega vähemalt 0,008 mm, kuid mitte üle 0,018 mm, aluskihita, pärast valtsimist muul viisil töötlemata, üle 650 mm laiustes ja üle 10 kg kaaluvates rullides, mis on praegu klassifitseeritud CN-koodi ex 7607 11 19 (TARICi koodi 7607111920) all.
   Artikkel 2
   Toll lõpetab määruse (EL) nr 973/2012 artikliga 2 kehtestatud impordi registreerimise.
   Artikkel 3
   Käesolevaga tunnistatakse kehtetuks määrus (EL) nr 973/2012.
   Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. juuli 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 343, 22.12.2009, lk 51.
   
      (2)  ELT L 262, 6.10.2009, lk 1.
   
      (3)  ELT L 293, 23.10.2012, lk 28.